Jean Noerdinger
De Jean Noerdinger, och nach Johann Noerdinger, gebuer den 3. Januar 1895 zu Nojem bei Réiden op der Atert, a gestuerwen den 13. Oktober 1963 zu River Forest am Illinois, war e lëtzebuergesche Moler a Sculpteur.

Liewen
No der Handwierkerschoul um Lampertsbierg huet de Jean Noerdinger op follgenden Héichschoule studéiert: École des arts décoratifs zu Stroossbuerg, Akademie der Bildenden Künste zu München, a Kunstakademie Weimar.

Zu Lëtzebuerg huet hien eng Grupp vun 'Dissidenten' organiséiert, déi mam Cercle artistique de Luxembourg gebrach haten, dem deemolegen Arbitter a Saache Konscht zu Lëtzebuerg, an huet d'modern Konscht am Land agefouert.

1925 ass hien op Chicago (USA) ausgewandert, wou hie säin Numm op John Noerdinger geännert an déi amerikanesch Nationalitéit ugeholl huet. Hien huet Portraite gemoolt a geleeëntlech an der Publicitéitsbranche geschafft. 1933-1934 huet hie bei der Ausstellung Century of Progress matgemaach.

Wierk
Verschidde Wierker (Landschaften a Portraiten) hänken am Nationalmusée fir Geschicht a Konscht an der Stad Lëtzebuerg an am Musée vun der Stad Esch.

Literatur 
 Anonym, 1974. Salon 1974. Rétrospective et art contemporain / Cercle artistique de Luxembourg. Luxembourg: impr. St-Paul, 40 p. [Notices biographiques sur 39 membres défunts du Cercle artistique]
 Herr, Lambert, 1992. Anthologie des arts au Luxembourg. Éditions Borschette, Christnach. Imprimerie Linden. 464 p.
 Nehrenhausen, Jeannot, 1995. Jean Noerdinger, artiste-peintre natif de Nagem: 1895 - 1995. De Kropemann: Informatiounsblat vun der Gemeng Réiden op der Atert. Redingen-an-der-Attert. N° spécial (déc. 1995), pp. 1–63.

Lëtzebuergesch Moler
Gebuer 1895
Gestuerwen 1963